Document ID: 31998L0082

Komisjoni direktiiv 98/82/EÜ,
27. oktoober 1998,
millega muudetakse direktiivide 86/362/EMÜ, 86/363/EMÜ ja 90/642/EMÜ (teraviljas, loomse päritoluga toiduainetes ja teatavates taimset päritolu toiduainetes, kaasa arvatud puu- ja köögiviljas sisalduvate ja nende pinnal esinevate pestitsiidijääkide lubatud piirnormide kehtestamise kohta) lisasid
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 24. juuli 1986. aasta direktiivi 86/362/EMÜ teraviljas sisalduvate ja selle pinnal esinevate pestitsiidijääkide lubatud piirnormide kehtestamise kohta, [1] viimati muudetud komisjoni direktiiviga 97/71/EÜ, [2] eriti selle artiklit 10,
võttes arvesse nõukogu 24. juuli 1986. aasta direktiivi 86/363/EMÜ, millega kehtestatakse loomset päritolu toiduainetes ja nende pinnal esinevate pestitsiidijääkide lubatud piirnormid, [3] viimati muudetud direktiiviga 97/71/EÜ, eelkõige selle artiklit 10,
võttes arvesse nõukogu 27. novembri 1990. aasta direktiivi 90/642/EMÜ, millega kehtestatakse taimset päritolu toiduainetes, kaasa arvatud puu- ja juurviljades sisalduvate ja nende pinnal esinevate pestitsiidijääkide lubatud piirnormid, [4] viimati muudetud direktiiviga 97/71/EÜ, eelkõige selle artiklit 7,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [5] viimati muudetud komisjoni direktiiviga 98/47/EÜ, [6]
ning arvestades, et:
direktiivide 86/362/EMÜ, 86/363/EMÜ ja 90/642/EMÜ II lisa muudeti nõukogu direktiividega 93/57/EMÜ [7] ja 93/58/EMÜ, [8] et kehtestada pestitsiidijääkide lubatud piirnormid vastavalt teraviljas ja loomset päritolu toodetes ning taimset päritolu toodetes, kaasa arvatud puu- ja juurviljas; lisadesse jäeti siiski teatud lüngad juhuks, kui olemasolevad andmed olid lubatud piirnormide kehtestamiseks puudulikud, ja huvitatud isikutel võimaldati puuduvad andmed kindlaksmääratud aja jooksul esitada; kui lubatud piirnorme ei võeta vastu 31. oktoobriks 1998, kohaldatakse asjakohast analüütiliselt määratud alammäära;
vastavalt direktiivi 91/414/EMÜ sätetele vastutavad teatavate põllukultuuride suhtes taimekaitsevahendite kasutusloa andmise eest liikmesriigid; selliste kasutuslubade aluseks peab olema inimeste ja loomade tervist ning keskkonda mõjutavate tegurite hinnang; hinnangu andmisel tuleb arvesse võtta kasutajate ja kõrvalseisjate kokkupuuteid ja mõju maismaa-, vee- ja õhukeskkonnale, samuti töödeldud põllukultuurides sisalduvate jääkainete tarbimise mõju inimestele ja loomadele;
teravilja ja taimset päritolu toodete, kaasa arvatud puu- ja juurvilja puhul kehtestatakse jääkide lubatud piirnorm selliselt, et kasutatakse efektiivse taimekaitse saavutamiseks vajalikku miinimumkogust pestitsiide nii, et jääkainet on väikseim võimalik kogus ja see on toksikoloogiliselt vastuvõetav, eelkõige keskkonnakaitset ja hinnangulist toidu kaudu omastamist arvesse võttes; loomset päritolu toiduainete puhul määratakse jääkide lubatud piirnormid vastavalt sellele, kui suur on pestitsiididega töödeldud teravilja ja taimset päritolu toodete tarbimine, mille tulemuseks on jääkainete sisaldus loomades ja loomsetes toodetes, ning vajadusel võetakse arvesse veterinaarravimite kasutamise otseseid tagajärgi;
jääkide lubatud piirnormid määratakse kindlaks vastavalt analüütiliselt määratud alammäärale, kui taimekaitsevahendite lubatud kasutamise tagajärjel ei leita toiduaines või selle pinnal märkimisväärselt pestitsiidijääke või kui nende kasutamine ei olnud lubatud või kui liikmesriikide poolt lubatud kasutamiseks ei esitatud vajalikke andmeid või kui kolmandates riikides kasutamiseks ei esitatud asjaomaseid andmeid ning selle tagajärjel leidub ühenduse turul ringlusesse lastavates toiduainetes või nende pinnal pestitsiidide jääke;
tarbijate eluaegset kokkupuutumist toiduainetega, mida on töödeldud käesoleva määrusega hõlmatud pestitsiididega, on hinnatud ja mõõdetud vastavalt Euroopa Ühenduses kasutatavatele menetlustele ja tavadele, võttes arvesse Maailma Tervishoiuorganisatsiooni avaldatud juhendeid [9];
teaduslik lähenemine ja akuutse standarddoosi (ArfD) arvutamise ja lühiajalisele vastuvõtlikkusele toidu kaudu hinnangu andmise kord ei ole veel Euroopa Ühenduse tasandil kokku lepitud; kuna 1997. aasta FAO/WHO arutelu [10] käigus välja töötatud teaduslik lähenemine ja menetlused sobivad kuni ühenduse tasandil kokkuleppe saavutamiseni, on taimede teaduskomitee arvutanud metamidofossi jääkide toksikoloogiliselt lubatud piirnormi õunviljade, virsikute, aprikooside ja paprikate [11] puhul; heade põllumajandustavade alusel ja järelevalve all läbi viidud välikatsetelt saadud teabe põhjal võib metamidofossi lubatud piirnormi virsikute ja aprikooside puhul määrata toksikoloogiliselt lubatud tasemele; sellise teabe puudumisel õunviljade puhul tuleb atsefaadi kasutamisest tulenevate metamidofossi jääkide kohandamiseks määrata metamidofossi lubatud piirnorm toksikoloogiliselt lubatud tasemele; liikmesriigid peavad eelkõige eespool nimetatud põllumajandustoodete puhul läbi vaatama kehtivad põllumajandustavad, et tagada atsefaadi ja metamidofossi jääkide puhul lubatud piirnormide järgimine;
pestitsiidijääkide lubatud piirnormid tuleks uuesti läbi vaadata; nimetatud piirnorme võib uue teabe ja andmete arvessevõtmiseks muuta ja eelkõige tuleks nende kiiret vähendamist kaaluda siis, kui uue või uuesti läbivaadatud teabe põhjal teavitatakse komisjoni probleemidest, mis käsitlevad tarbijate kokkupuuteid pestitsiididega toidu kaudu, eriti direktiivi 86/362/EMÜ artikli 9, direktiivi 86/363/EMÜ artikli 9 või direktiivi 90/642/EMÜ artikli 8 kohaldamisel; eelkõige tuleks kiiresti läbi vaadata käesolevas direktiivis atsefaadile, metamidofossile ja vinklosoliinile kehtestatud jääkide lubatud piirnormid ning samuti direktiivi 91/414/EMÜ artikli 8 lõike 2 alusel nende toimeainete kohta koostatud hinnangu põhjal nimetatud pestitsiidide suhtes direktiividega 93/57/EMÜ ja 93/58/EMÜ kehtestatud jääkide lubatud piirnormid;
samasuguses korras määratakse kindlaks ja hinnatakse ühenduse jääkainete suhtes kehtestatud lubatud piirnorme ja Codex Alimentarius’es soovitatud piirnorme; teave käesoleva direktiiviga hõlmatud pestitsiidide kohta FAO/WHO pestitsiidijääke käsitleva ühisnõupidamise vastavates hinnangutes üldistab liialt lubatud kasutamist, häid põllumajandustavasid ja järelevalve all läbi viidud katseid jääkainete kohta ega anna selget alust soovitatud piirnormide määramise jaoks; taimekaitsevahendite kasutamise tingimuseks kolmandates riikides võib olla suuremate pestitsiidikoguste kasutamine või ühenduses lubatutest lühemate eelkoristusintervallide kasutamine, mistõttu võib selleks vaja minna kõrgemate piirnormide kehtestamist; käesolevas direktiivis sätestatud piirnormide osas on ühenduse kaubanduspartneritega Maailma Kaubandusorganisatsiooni kaudu konsulteeritud ja nende arvamusi nimetatud piirnormide osas on taimekaitse alalises komitees arvesse võetud ja arutatud; Euroopa Ühendus selgitab neile edastatud heakskiidetud andmete alusel, kas teatud pestitsiidi/põllukultuuriühendite jääkide puhul on võimalik määrata kindlaks lubatud piirnorm impordi jaoks;
käesolevas direktiivis kehtestatud jääkide lubatud piirnormid tuleb direktiivi 91/414/EMÜ artikli 8 lõikes 2 sätestatud tööprogrammis ettenähtud toimeainete ümberhindamise raames uuesti läbi vaadata;
taimede teaduskomitee arvamust eelkõige taimekaitsevahenditega töödeldud toidu tarbijate kaitse kohta on arvesse võetud;
käesolev direktiiv on kooskõlas alalise taimetervise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 86/362/EMÜ II lisas esitatud klorotaloniili, kloropürifossi, metüülkloropürifossi, tsüpermetriini, deltametriini, fenvaleraadi, glüfosaadi, imasaliili, iprodiooni, permetriini, "benomüül-rühma" (benomüül, karbentasiim, metüültiofanaat), "maneeb-rühma" (maneeb, mankotseeb, metiraam, propineeb, tsineeb) ja protsümidooni jääkide lubatud piirnormide loetelud asendatakse käesoleva direktiivi A lisas toodud loeteludega.
Artikkel 2
Direktiivi 86/363/EMÜ II lisas esitatud klorotaloniili, kloropürifossi, metüülkloropürifossi, tsüpermetriini, deltametriini, fenvaleraadi, glüfosaadi, imasaliili, iprodiooni, permetriini, "benomüül-rühma" (benomüül, karbentasiim, metüültiofanaat), "maneeb-rühma" (maneeb, mankotseeb, metiraam, propineeb, tsineeb) ja protsümidooni jääkide lubatud piirnormide loetelud asendatakse käesoleva direktiivi B lisas toodud loeteludega.
Artikkel 3
Direktiivi 90/642/EMÜ II lisas esitatud klorotaloniili, kloropürifossi, metüülkloropürifossi, tsüpermetriini, deltametriini, fenvaleraadi, glüfosaadi, imasaliili, iprodiooni, permetriini, "benomüül-rühma" (benomüül, karbentasiim, metüültiofanaat), "maneeb-rühma" (maneeb, mankotseeb, metiraam, propineeb, tsineeb) ja protsümidooni jääkide lubatud piirnormide loetelud ja spetsiaalselt tee jaoks kehtestatud piirnormid asendatakse käesoleva direktiivi C lisas toodud loeteludega.
Artikkel 4
Käesoleva direktiivi D lisas kehtestatud jääkide lubatud piirnormid määratakse ajutiselt atsefaadi, metamidofossi ja vinklosoliini puhul, kuni direktiivi 91/414/EMÜ artikli 8 lõike 2 sätete alusel võetakse neid toimeaineid käsitleva hinnangu põhjal kõikide põllumajandustoodete suhtes vastu nende pestitsiidide jääkide lubatud piirnormid atsefaadi ja metamidofossi puhul hiljemalt 30. aprilliks 2001 ja vinklosoliini puhul hiljemalt 31. detsembriks 1999.
Artikkel 5
1. Käesolev direktiiv jõustub 1. novembril 1998.
2. Liikmesriigid võtavad vastu ja avaldavad käesoleva direktiivi järgimiseks vajalikud õigusaktid 30. aprilliks 1999. Liikmesriigid teatavad sellest viivitamata komisjonile.
Neid meetmeid rakendatakse alates 1. augustist 1999.
Kui liikmesriigid need õigusaktid vastu võtavad, lisavad nad nendesse meetmetesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 6
Käesolev direktiiv on adresseeritud liikmesriikidele.
Brüssel, 27. oktoober 1998

Labels: 0
17
20